da da da da da da sv da da da da da da da da en en
Årets student - Hamid Shah sluttede af med topkarakter - Svanholm Cricketklub
Tirsdag d. 26. juni 2012 kl. 21:02 af Henrik Pfaff
Svanholm har kun en student i år – Hamid Shah og han sluttede sin eksamen så flot af, så han fik et tital (næsthøjeste karakter nu om stunder) i dansk og en eksamen, der skulle kunne skaffe ham adgang til hans ønskestudie økonomi på Københavns Universitet.
For Hamid har det været en sæson, hvor held ved studentereksamen (det er vel dygtighed – han har været oppe i ti fag og ikke fået under 7) har opvejet hans manglende held på cricketbane.
Han havde virkelig set frem til sin deltagelse på landsholdet i 20/20 turneringen i Dubai i foråret, men under en opvarmningskamp på en elendig bane ude ørkenen sprang en bold pludselig op i ansigtet på ham, mens han fieldede og kæbepartiet blev slået op og flere tænder slået ud. Han måtte sendes hjem i utide og kom aldrig til at spille. Undertegnede, der så ham et par dage efter,blev chokeret over hvor slemt det var og forstod, hvor alvorligt uheldet havde været.
Efter sigende vidste Hamid næppe hvor han var den første tid efter uheldet.
Der fortælles dramatiske historier om besøget på diverse hospitaler ude i ørkenen, hvor alt hvad de lavede af reparationer bagefter blev flået af på hospitalet i Dubai.
Efter hjemkomsten og et par gode scorer i nogle pokalkampe har han haft den mest elendige sæson nogensinde. Der er vel gået 5 kampe stort set uden at han er kommet på tavlen. Utroligt for et af vore bedste kort og største hjemlige talenter.
Han kom på 2. holdet i lørdags mod Ishøj for at få lidt selvtillid, men som det tit sker for spillere ude af touch kommer de ud på uventede måder. Han koncentrerede sig dybt for at få spillet sig i gang. Da der omsider kom en mulighed for et under normale omstændigheder chancefrit og legitimt flik i legsiden udførte han det. Der var bare den hage ved det, at en Ishøjspiller rimelig tæt på kastede sig frem og tog måske sit livs greb – og Ishøj, der ellers dropper det meste.
Nu behøver Hamid ikke at tænke på sin eksamen og får endda nye tænder – så kan de kun gå fremad. En spiller af hans klasse kan ikke blive ved med at holdes nede.